b'\n_START_ARTICLE_\nSS pavaldumo daliniai\n_START_PARAGRAPH_\nSS pavaldumo daliniai (vok. SS-Verf\xc3\xbcgungstruppe, SSVT) - 1934 m. suformuoti koviniai NSDAP daliniai. 1938 m. rugpj\xc5\xab\xc4\x8dio 17 d. A. Hitleris parei\xc5\xa1k\xc4\x97, kad SS pavaldumo daliniai yra ne policija ar vermachto dalis, o karo veiksmams treniruoti kariai, tiesiogiai pavald\xc5\xabs fiureriui karo ar taikos metu. 1940 m. SS pavaldumo daliniai tapo pirmaisiais SS kariuomen\xc4\x97s daliniais.\n_START_SECTION_\nPirmosios operacijos\n_START_PARAGRAPH_\nSSVT daliniai kartu su vermachto daliniais dalyvavo okupuojant Sudet\xc5\xb3 srit\xc4\xaf, prijungiant Austrij\xc4\x85 ir okupuojant \xc4\x8cekoslovakij\xc4\x85. SSVT pulkai Deutschland ir Germania kartu su leib\xc5\xa1tandartu dalyvavo \xc4\xafsiver\xc5\xbeime \xc4\xaf Lenkij\xc4\x85. O pulkas Der F\xc3\xbchrer buvo rezerve Prahoje. 1939 m. rugs\xc4\x97jo m\xc4\x97n. karo su Lenkija metu SS-VT dalini\xc5\xb3 ir vermachto dalini\xc5\xb3 junginys veik\xc4\x97 kaip tank\xc5\xb3 divizija \xe2\x80\x9eKempf\xe2\x80\x9c (vok. Panzer-Division Kempf). Kartu su kitais vermchto daliniais ji kov\xc4\x97si Ru\xc5\xbeano, Modlino, Lom\xc5\xbeos ir Kmi\xc4\x8dino m\xc5\xab\xc5\xa1iuose. Divizija buvo i\xc5\xa1formuota 1939 m. spalio 7 d. ties Nidzicos miestu._NEWLINE_\xc4\xaesiver\xc5\xbeimo \xc4\xaf Lenkij\xc4\x85 metu kilo abejoni\xc5\xb3 d\xc4\x97l SSVT kovinio efektyvumo. Niekam nekilo abejoni\xc5\xb3, kad SSVT kariai nori kariauti. Retkar\xc4\x8diais jie to nor\xc4\x97jo pernelyg smarkiai. Vyriausioji vermachto vadovyb\xc4\x97 (Oberkommando der Wehrmacht) prane\xc5\xa1\xc4\x97, kad SSVT daliniai be reikalo rizikuodavo, elg\xc4\x97si neapdairiai, tod\xc4\x97l patyr\xc4\x97 gerokai daugiau nuostoli\xc5\xb3 negu vermachto daliniai. Vermachto vadovyb\xc4\x97 teig\xc4\x97, kad SSVT per prastai apmokyti, o karininkai netinka vadovauti. Gindamasi SSVT teig\xc4\x97, kad jai veiksmus apsunkino tai, kad jiems teko kautis atskirais daliniais, o ne kaip vieningai formuotei. Taip pat jiems trukd\xc4\x97 u\xc5\xbeduo\xc4\x8di\xc5\xb3 neatitinkanti \xc4\xafranga. <vr>H. Himleris tvirtino, kad SSVT ateityje turi kautis kaip SS junginys, kuriam vadovauja SS vadai. OKW siek\xc4\x97 i\xc5\xa1formuoti SSVT. Hitleris nenor\xc4\x97jo pyktis nei su vermachtu, nei su Himleriu, tad jis pasirinko kompromisin\xc4\xaf sprendim\xc4\x85. Jis \xc4\xafsak\xc4\x97, kad SSVT turi sudaryti savo divizijas, ta\xc4\x8diau divizijos bus pavald\xc5\xbeios vermachtui.\n_START_SECTION_\nSS kariuomen\xc4\x97s suk\xc5\xabrimas\n_START_PARAGRAPH_\nPo karo su Lenkija buvo keturi koviniai SS pulkai - SS leib\xc5\xa1tandartas \xe2\x80\x9eAdolf Hitler\xe2\x80\x9c, \xe2\x80\x9eDeutschland\xe2\x80\x9c, \xe2\x80\x9eGermania\xe2\x80\x9c ir \xe2\x80\x9eDer F\xc3\xbchrer\xe2\x80\x9c. I\xc5\xa1 pastar\xc5\xb3j\xc5\xb3 trij\xc5\xb3 pulk\xc5\xb3 v\xc4\x97liau buvo suformuota SS pavaldumo divizija (vok. SS-Verf\xc3\xbcgungs-Division), o leib\xc5\xa1tandartas buvo i\xc5\xa1pl\xc4\x97stas \xc4\xaf motorizuot\xc4\x85 brigad\xc4\x85. Taip pat buvo ginkluoti, bet prastai apmokyti Kaukol\xc4\x97s \xc5\xa1tandartai (Totenkopfstandarten), i\xc5\xa1 kuri\xc5\xb3 trij\xc5\xb3, prijungus dalin\xc4\xaf SS Heimwehr Danzig, buvo suformuota 3-ioji SS divizija \xe2\x80\x9eKaukol\xc4\x97\xe2\x80\x9c, kuriai vadovavo Eik\xc4\x97. Dar viena, 4-oji SS policijos divizija buvo suformuota i\xc5\xa1 Ordnungspolizei. \xc5\xa0ios divizijos 1940 m. dalyvavo operacijoje Fall Gelb, kariavo Niderlanduose ir Pranc\xc5\xabzijoje._NEWLINE_Pirmieji SSVT dalini\xc5\xb3 kovos veiksmai buvo ver\xc5\xbeimasis \xc4\xaf region\xc4\x85 palei Roterdam\xc4\x85. U\xc5\xbe\xc4\x97mus Roterdam\xc4\x85 SSVT divizija kartu su kitomis divizijomis susir\xc4\x97m\xc4\x97 su Pranc\xc5\xabzijos paj\xc4\x97gomis ir i\xc5\xa1st\xc5\xabm\xc4\x97 jas \xc4\xaf Zelandijos ir Antverpeno apylinkes. Po to \xc5\xa1iuos dalinius panaudojo likviduoti u\xc5\xbesilikusius pasiprie\xc5\xa1inimo \xc5\xbeidinius teritorijose, kurias Vokietijos armija jau u\xc5\xbe\xc4\x97m\xc4\x97._NEWLINE_A. Hitleris pervadino SSVT \xc4\xaf SS kariuomen\xc4\x99 (vok. Waffen-SS) savo 1940 m. liepos m\xc4\x97n. kalboje. O 1940 m. rugpj\xc5\xab\xc4\x8dio 1 d. Himleris \xc4\xafsteig\xc4\x97 SS kariuomen\xc4\x97s vado \xc4\xafstaig\xc4\x85 (vok. Kommandoamt der Waffen-SS), kuri priklaus\xc4\x97 naujai SS Vadovavimo vyriausiajai valdybai (vok. SS-F\xc3\xbchrungshauptamt, FHA), kurios vadovas buvo grupenfiureris Hansas Jutneris (Hans J\xc3\xbcttner). \xe2\x80\x9eKaukol\xc4\x97s\xe2\x80\x9c divizija ir kiti SS Kaukol\xc4\x97s koviniai daliniai buvo perduoti FHA vadovavimui._NEWLINE_1940 m. gruod\xc4\xaf SS pulkas Germania buvo atskirtas i\xc5\xa1 SS pavaldumo divizijos (Verf\xc3\xbcgungs-Division) ir jo pagrindu imta formuoti nauja SS divizija \xe2\x80\x9eGermanija\xe2\x80\x9c. \xc4\xae nauj\xc4\x85j\xc4\x85 divizij\xc4\x85 buvo paimta daug Skandinavijos savanori\xc5\xb3 i\xc5\xa1 naujai u\xc5\xbeimt\xc5\xb3 teritorij\xc5\xb3 (dan\xc5\xb3, norveg\xc5\xb3, oland\xc5\xb3 ir flamand\xc5\xb3), tod\xc4\x97l naujoji divizija buvo pervadinta \xc4\xaf 5-\xc4\x85j\xc4\x85 SS divizij\xc4\x85 \xe2\x80\x9eVikingas\xe2\x80\x9c._NEWLINE_1941 m. prad\xc5\xbeioje Verf\xc3\xbcgungs-Division buvo pervadinta \xc4\xaf 2-\xc4\x85j\xc4\x85 SS divizij\xc4\x85 \xe2\x80\x9eReichas\xe2\x80\x9c, o SS policijos divizija buvo perkelta \xc4\xaf SS kariuomen\xc4\x99._NEWLINE__NEWLINE_Ruo\xc5\xa1iantis operacijai \xe2\x80\x9eBarbarosa\xe2\x80\x9c leib\xc5\xa1tandartas buvo i\xc5\xa1pl\xc4\x97stas iki divizijos._NEWLINE_V\xc4\x97liau numeruojant SS kariuomen\xc4\x97s divizijas pirmosios SS divizijos Leibstandarte, Das Reich, Totenkopf, Polizei ir Wiking gavo numerius nuo 1 iki 5.'